b'\n_START_ARTICLE_\nNikolaj Ilji\xc4\x8d Kamov\n_START_SECTION_\n\xc5\xbdivljenje in delo\n_START_PARAGRAPH_\nKamov je s \xc5\xa1estnajstimi leti pri\xc5\xa1el v Tomsk in se vpisal na Fakulteto za strojni\xc5\xa1tvo tamkaj\xc5\xa1nje politehnike (TTI). Med letoma 1918 in 1923 je bil nekaj \xc4\x8dasa so\xc5\xa1olec s pilotom Haritonom Slavorossom, junakom bitke pri Verdunu. Verjetno je Slavorossov oku\xc5\xbeil Kamova z ljubeznijo do letalstva in letalskega strojni\xc5\xa1tva. Z dvajsetimi leti je Kamov kot najmlaj\xc5\xa1i \xc5\xa1tudent, diplomant in in\xc5\xbeenir z odliko diplomiral na Fakulteti za strojni\xc5\xa1tvo TTI. Med \xc5\xa1tudijem je na Kamova vplival tudi profesor Aleksander Vasiljevi\xc4\x8d Kvasnikov, nekdanji u\xc4\x8denec in pomo\xc4\x8dnik \xc5\xbdukovskega. Kvasnikov je bil med 1. svetovno vojno pilot, vendar ni bil veliko na fronti in se je ve\xc4\x8dinoma ukvarjal z izdelavo letal. V osnove aviatike je uvedel mnoge sovjetske letalske konstruktorje, med njimi Kamova in Milja._NEWLINE_Kamov je leta 1929 z Nikolajem Skr\xc5\xbeinskim izdelal prvi sovjetski girokopter Kaskr-1\xc2\xa0\xc2\xbbrde\xc4\x8di in\xc5\xbeenir\xc2\xab. V letu 1935 so pod vodstvom Kamova izdelali voja\xc5\xa1ki girokopter A-7-3, ki so ga uporabljali v 2. svetovni vojni. Kamov je leta 1940 postal glavni konstruktor helikopterjev. Menda je v ru\xc5\xa1\xc4\x8dino uvedel tudi samo besedo helikopter (\xd0\xb2\xd0\xb5\xd1\x80\xd1\x82\xd0\xbe\xd0\xbb\xd1\x91\xd1\x82)._NEWLINE_Pod njegovim vodstvom so izdelali naslednje helikopterje: Ka-8 (1948), Ka-10 (1953), Ka-15 (1956), Ka-18 (1960), Ka-25 (1968), Ka-26 (1967), rotorsko letalo Ka-22 (1964), aerosani Sever-2 in gliser Ka-30._NEWLINE_Po njem se je do leta 1992 imenovala tovarna helikopterjev, od tedaj do leta 2006 pa Kamov, ki se je skupaj s proizvajalcema Milj in Rostvertol zdru\xc5\xbeil v Oboronprom.'